DA Den Europæiske Unions Tidende C 148/41

Sag anlagt den 25. marts 2010 — Hynix Semiconductor mod Kommissionen

(Sag T-148/10)

2010/C 148/69

Processprog: engelsk.

Parter

Sagsøger: Hynix Semiconductor, Inc. (Icheon-si, Korea) (ved solicitors A. Woodgate og O. Heinisch)

Sagsøgt: Europa-Kommissionen

Sagsøgerens påstande

— Kommissionens beslutning i sag COMP/38.636 — Rambus af 9. december 2009 annulleres.

— Kommissionen tilpligtes at betale sagens omkostninger.

— Retten træffer enhver anden foranstaltning, den finder passende.

Søgsmålsgrunde og væsentligste argumenter

Sagsøgeren har i den foreliggende sag nedlagt påstand om annullation af den kommissionsbeslutning, der blev vedtaget i forbindelse med sag COMP/38.636 — Rambus vedrørende en procedure i henhold til artikel 102 TEUF og artikel 54 EØS angående opkrævning af royalties, der potentielt har karakter af misbrug, for anvendelse af visse patenter for »Dynamic Random Access Memory« (DRAM). Med den anfægtede beslutning gjorde Kommissionen visse af Rambus afgivne tilsagn bindende i overensstemmelse med artikel 9 i Rådets forordning (EF) nr. 1/2003 (1) og besluttede, at der ikke længere var grund til at gribe ind. Sagsøgeren er konkurrent til Rambus og indgav en klage for at få indledt en procedure mod Rambus.

Sagsøgeren har til støtte for sit søgsmål fremsat tre anbringender.

Sagsøgeren har for det første anført, at Kommissionen tilsidesatte artikel 9 i forordning 1/2003 ved at vælge den procedure, der er fastsat i denne artikel, mens Kommissionens betænkeligheder angik en alvorlig tilsidesættelse af artikel 102 TEUF i et sådan omfang, at den havde til hensigt at pålægge en bøde. Sagsøgeren har påstået, at det ikke var procesbesparende at anvende artikel 9. Efter sagsøgerens opfattelse var de forpligtelser, der blev pålagt af Kommissionen, åbenbart uegnede henset til omstændighederne ved den pågældende tilsidesættelse, og sagsøgeren har derfor gjort gældende, at Kommissionen ved at godtage Rambus’ tilsagn har tilsidesat artikel 9 i forordning nr. 1/2003, artikel 102 TEUF og princippet om god (og upartisk) forvaltning. Sagsøgeren har endvidere gjort gældende, at Kommissionen ved ukorrekt at anvende proportionalitetskriteriet uden at anvende de betingelser, der er fastsat i selve artikel 9, og ved at anføre visse betænkeligheder ukorrekt og foretage fejlagtige konklusioner vedrørende spørgsmålet, om tilsagnene imødekom dens betænkeligheder, på fejlagtigt grundlag nåede frem til den konklusion, at der ikke længere var grund til at gribe ind. Sagsøgeren har endvidere anført, at Kommissionen undlod at begrunde tilsagnenes relevans og tilstrækkelighed og begik et alvorligt fejlskøn.

Sagsøgeren har for det andet anført, at Kommissionen misbrugte sine beføjelser i henhold til artikel 9 i forordning 1/2003.

Sagsøgeren har for det tredje gjort gældende, at Kommissionen begik procedurefejl, da den vedtog den anfægtede beslutning, ved ikke at anvende sine beføjelser i henhold til forordning 1/2003 og ved ikke at foretage en yderligere passende undersøgelse af spørgsmålet om afhjælpning.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82, EFT 2003 L 1, s. 1.